สอบวินัยดีเอสไอ ปมปล่อยผูกคอ
ดีเอสไอตั้งกรรมการสอบวินัยเจ้าหน้าที่คุมตัว &#8220;ธวัชชัย&#8221; คาดโทษบกพร่องในหน้าที่
12 ก.ย. 2559

ดีเอสไอตั้งกรรมการสอบวินัยเจ้าหน้าที่คุมตัว “ธวัชชัย” คาดโทษบกพร่องในหน้าที่
พ.ต.อ.ไพสิฐ วงศ์เมือง อธิบดีกรมสอบสวนคดีพิเศษ (ดีเอสไอ) เปิดเผยว่า ได้ตั้งกรรมการสอบวินัยเจ้าหน้าที่ซึ่งรับผิดชอบดูแลนายธวัชชัย อนุกูล อดีตเจ้าพนักงานที่ดินพังงา ผู้ต้องหาที่ถูกควบคุมตัวจากคดีออกเอกสารสิทธิที่ดินโดยมิชอบหลายแปลงใน จ.ภูเก็ต และพังงา และมีข้อสงสัยกรณีนายธวัชชัยผูกคอเสียชีวิตระหว่างอยู่ภายใต้การควบคุมตัวของดีเอสไอ
ทั้งนี้ ได้ตั้งประเด็นสอบกรณีที่ผู้ต้องหาเพียง 1 คน มีเจ้าหน้าที่ดูแลถึง 3 คน แต่กลับปล่อยให้เกิดเหตุการณ์ดังกล่าวขึ้น โดยต้องตรวจสอบว่าเจ้าหน้าที่ได้ปฏิบัติหน้าที่บกพร่องหรือละเลยในการดูแลผู้ต้องหาหรือไม่ อย่างไรก็ตามการตั้งคณะกรรมการตรวจสอบภายในดังกล่าว ยังอยู่ระหว่างการเร่งรัดตรวจสอบเพื่อให้ได้ข้อสรุป ซึ่งจะต้องรวบรวมข้อเท็จจริงอย่างละเอียด เพราะกรณีที่มีผู้ต้องหาเสียชีวิตระหว่างการดูแลของเจ้าหน้าที่ ถือว่าเป็นการบกพร่องต่อหน้าที่ รวมถึงประเด็นการรายงานข้อมูลเท็จต่อผู้บังคับบัญชา
พล.ต.ต.นพ.พรชัย สุธีรคุณ ผู้บังคับการสถาบันนิติเวชวิทยา โรงพยาบาลตำรวจ กล่าวว่า การตรวจหาสาเหตุการเสียชีวิตของนายธวัชชัยนั้น เจ้าหน้าที่กำลังเร่งทำงานกันอย่างต่อเนื่อง และคาดว่าภายในสัปดาห์นี้น่าจะทราบผลการชันสูตรอย่างละเอียด
ด้าน นายชาญเชาวน์ ไชยานุกิจ ปลัดกระทรวงยุติธรรม กล่าวว่า ได้ทาบทามบุคคลภายนอกเพิ่มเติมเข้าร่วมเป็นที่ปรึกษาคณะกรรมการกลางระดับกระทรวง เพื่อตรวจสอบข้อเท็จจริงการเสียชีวิตของนายธวัชชัย แต่ยังไม่ได้กำหนดรูปแบบการทำงาน
พญ.คุณหญิงพรทิพย์ โรจนสุนันท์ อดีตผู้อำนวยการสถาบันนิติวิทยาศาสตร์ กล่าวว่า ได้รับการติดต่อจากนายชาญเชาวน์ให้ร่วมเป็นที่ปรึกษาของคณะกรรมการกลางตรวจสอบข้อเท็จจริง แต่ยังเป็นเพียงการประสานเบื้องต้นและยังไม่ทราบรายละเอียดว่าจะให้เข้าไปทำหน้าที่ในลักษณะใด
นายชัยณรงค์ อนุกูล น้องชายนายธวัชชัย กล่าวว่า การสืบหาข้อเท็จจริง ต้องตอบให้ได้ ว่า ร่องรอยที่พบเป็นเพียงขีดยาว ไม่เหมือนร่องรอยของถุงเท้าที่ใช้ผู้คอนั้นมาจากไหน และยังไม่สามารถระบุวันนำศพไปประกอบพิธีทางศาสนาได้เพราะยังรอการผ่าชันสูตรครั้งที่ 2